«Киске Өфө» гәзитенең сайты - ҺИН ҠАЙҘАН, ҠУРАЙ? - 2018 - Мәҡәләләр\nҠурайҙың сығышын теркәү буйынса эш 2014 йылда уҡ башланғайны. Уның башланғысында Башҡортостандың халыҡ артисы, билдәле ҡурайсы Азат Айытҡолов тора. Мәҙәниәт министрлығының Республика халыҡ ижады үҙәге документтар әҙерләгән ваҡытта өҫтәмә рәүештә ғилми тикшеренеүҙәр үткәрҙе, архив сығанаҡтарын туплау йәһәтенән күп эш башҡарылды. Башҡортостандың Ҡурайсылар берлеге лә әүҙем ҡатнашты. Рәсәйҙең Сәнәғәт һәм сауҙа министрлығы эксперт комиссияһының 2017 йылдың июнендәге һығымтаһы нигеҙендә ноябрь айында ғариза бирелде. 2018 йылдың 1 мартында ҡурайҙың сығышы Башҡортостан булыуы тураһында рәсми ҡарар баҫылып сыҡты.\nЯҙылған: 12.03.18 | Ҡаралған: 539


Тиңе булмаған оҫта булды\n21 Июнь 2019, 14:01\n“Уҡыу тейһә, самолет яһар ине!”\nБөйөк Ватан һуғышы ветераны олатайым Ғүмәр Ильясовтың үткән ғүмере хәтирәләргә бай, әле булһа һағынып иҫкә алырлыҡ. Ул бик аҡыллы, оҫта ҡуллы кеше була, бала сағынан төрлө эш башҡарып, тырыш булып үҫә.\n1903 йылда ишле крәҫтиән ғаиләһендә тыуа олатайым. Уның ата-әсәһе арыу ғына донъя көткән хәлле ғаиләләр иҫәбендә була. Колхоздар төҙөү осоро башланғас, етеш йәшәгәндәрҙе кулак тип, Себергә ҡыуа башлайҙар. Олатайымдың атаһын да, шундай мөһөр тағып, Себергә ебәрәләр.\nБыл ваҡытта олатайым кәләш алып, иҫке өйҙә айырым йәшәй башлаған була. Ул колхозға инеп, төрлө эштәр башҡара: ат арбалары яһай, уларға тәгәрмәс эшләй, колхоздың һабан, тырма, сәсеү агрегаттарын ремонтлай. Йорт һалғанда ишек яңаҡтарын һуғыу, тәҙрә рамдарын эшләү өсөн һәр ваҡыт уны саҡыралар.\nҺуғыш сығыр алдынан ул Ишембай районының Петровский ауылында йәшәгән атаһының танышы Ильяс ҡарт менән Егән йылғаһын быуып, һыу тирмәне эшләй башлай, әммә тамамлай алмайҙар – 1941 йылдың июнендә олатайымды фронтҡа алып китәләр. Уны ҡатыны менән биш балаһы оҙатып ҡала: иң олоһона – ун йәш, кесеһе яңы ғына тыуған була.\nҺуғышта йәйәүле ғәскәрҙә һәр ваҡыт алғы һыҙыҡта була. Өҫтәүенә олатайым – снайпер, тимәк, иң алда! Еңеүҙе Германияла ҡаршылай, ләкин һуғыш бөтөргә бер нисә көн ҡалғас, ҡаты яралана һәм госпиталгә эләгә. Снаряд ярсығы уң ҡулының ике бармағын өҙә, ҡулбашын яралай.\nБер нисә ай госпиталдә дауаланғас, 1945 йылдың сентябрендә тыуған яғына ҡайтып төшә. Ҡайтыу менән колхозда ең һыҙғанып эшкә тотона. Тырыша торғас, һуғышҡа тиклем башлаған төҙөлөштө тамамлай. Ауыл халҡын таң ҡалдырып, колхозда тирмән эшләй башлай. Яйлап тирмәнде уратып бура ла күтәрә.\nТирмән Ишембай районының Ғүмәр ауылынан өс саҡрым алыҫлыҡта, урман эсендә ултыра. Уның эргәһенә бәләкәйерәк йорт һалып, ғаиләһен дә үҙ янына күсереп ала. Тирмәнгә он тарттырырға бөтә тирә-яҡ ауылдарҙан – Маҡар, Егән, Подгорный, Васильевка, Алмалы, Көҙән, Иҫкесәк, Әрмет-Рәхимдән киләләр. Ғүмәр олатайым көндөҙ ҙә, төндә лә эшләй.\nТирмәндең барлыҡ деталдәре лә ағастан яһалған, шуға күрә уларҙы һәр ваҡыт рәтләп, яңыртып торорға кәрәк була. Һыу тирмәне 1962 йылға тиклем эшләй. Шул йылда олатайым ауылға күсеп ҡайта. Колхоз етәкселәренә электр двигателе менән эшләгән тирмән төҙөү теләген белдерә. Уның тәҡдимен хуплайҙар һәм кәрәкле деталдәрҙе алып бирәләр.\nБер ай эсендә яңы тирмән сафҡа инә. Улай ғына ла түгел, эргәһендә ағас эшкәртеү агрегаты ҡуйып, тирмән он тарттырмаған саҡта колхозға ла, халыҡҡа ла таҡта ярҙырып бирә. Олатайымды “Социалистик ярыш еңеүсеһе” билдәһе, “Хеҙмәт ветераны”, “Фиҙакәр хеҙмәте өсөн” миҙалдары, Почет грамоталары менән бүләкләйҙәр. Ул 72 йәшкә тиклем ошо вазифала эшләй.\nХаҡлы ялға сыҡҡас, “ЗиЛ” моторын ҡулланып, дүрт тәгәрмәсле машина яһауы әле булһа ла хәтерҙә. Ҡатынын ултыртып, башҡа ауылдарҙа йәшәгән балаларына ҡунаҡҡа йөрөй торғайны. Йәшерәк сағында ағастан велосипед яһап, шунда йөрөп тә кешеләрҙе аптыратҡан ул. Ғөмүмән, ауылда бер оҫта булып танылғайны.\nОлатайым 1993 йылда 90 йәшендә вафат булды. Уны ауылдаштары, балалары, ейән-ейәнсәрҙәре, бүләләре хөрмәтләп иҫкә ала. Тирә-яҡ ауылдарҙа уны белгән, хөрмәт иткән кешеләр ҙә бик күп.\nТәүге ҡатыны вафат булғас, атайымдың әсәһенә – Әсмә өләсәйемә өйләнә. Улар бөтә балаларына ла үрнәк булып, матур донъя көттө. Баҡса үҫтерҙеләр, умарта тоттолар. Үҙемде белә-белгәндән олатайым мине 25 саҡрым алыҫлыҡтағы Йәнырыҫ ауылынан иртә менән, көтөү киткәнгә тиклем, килеп ала торғайны.\nӘйткәндәй, өләсәйемдең көнитмешен еңеләйтеп, коридорға электр менән эшләгән һыу ҡоҙоғо яһаһынмы (унан күршеләр ҙә файҙаланды), ҡаҙан эргәһенә һыу торбаһы һуҙһынмы – барыһы ла ҡулынан килде. Быға ҡыуанып бөтә алмаған өләсәйем: “Уҡыу теймәгән бабайға, уҡыу тейһә, самолет яһар, конструктор булыр ине”, – тиер ине.\nӨләсәйем 82 йәшендә йөрәк өйәнәгенән вафат булды. Мин уларҙы һәр саҡ ҙур юҡһыныу менән, һағынып иҫкә алам.


Бөгөн Өфөлә янғын сыҡты\nКис «Башкирэнерго» яуаплылығы сикләнгән йәмғиәт келәттәрендә ут ҡаба. Уны һүндереү өсөн ҡаланың өс районына ҡараған янғын һүндереү частаре йәлеп ителә.\nЯнғын киске сәғәт биштәр тирәһендә сыға. Келәттәргә ут тоҡаныуы хаҡында хәбәр алғас та янғын һүндереү хеҙмәте тотҡарлыҡһыҙ килеп етә. Ҡыҙыл әтәскә ҡаршы Өфөнөң Октябрьский, Калинин һәм Орджоникидзе райондарының янғын һүндереү частаре, хәүефһеҙлек һәм башҡа хеҙмәттәрҙән илленән ашыу кеше көрәшә. Ун берәмек янғын һүндереү һәм һыу ташый торған алты машина йәлеп ителә.\nКеләттәрҙә кабель, махсус кейем, буяуҙар, ҡоролмалар, запас частәр һәм башҡа әйберҙәр һаҡланған. Ике йөҙ квадрат метрға яҡын урынды биләгән келәттәрҙән ут күрше объекттарға күсмәһен өсөн янғын һүндереүселәр бар көсөн һала. Үтеп инә алмаҫлыҡ урындарҙы улар бысып инә. Буяуҙар һәм шыйыҡсаларҙың шартлау ихтималлылығы булғанлыҡтан һаҡ эш ителә.\nҠапыл тоҡанған янғын бар майҙанды биләп алған. Әле күрелгән зыян тураһында фараз итергә генә була.\nУттан ҡалмай. Бер нисә сәғәт эсендә ойошма милке көл-күмергә әйләнде. Хәүефһеҙлек хеҙмәте ут менән һаҡ булырға, баҡсаларҙа сүп-сар яндырмаҫҡа, урман-ҡырҙарға барғанда усаҡ яҡмаҫҡа кәңәш итә.


24 Июнь 2021, 11:58\nЗөлфиә менән Шамил өйләнешеп йәшәй башлағас, балан ағасы ултыртты.– Ошо ағас беҙҙең йәшлек хәтирәһе булһын, емештәрен балаларыбыҙ ашап кинәнер, – тине Шамил.– Кит, балан әсе була бит ул, – тип көлдө Зөлфиә.Йылдар үтте. Балан ағасы күпереп үҫте, өс-дүрт йылдан емеш тә бирҙе.\n– Мин һинән китәм, икенсе ҡатынды яраттым, ғәфү ит, – тине Шамил бер көндө.\nЗөлфиә өндәшмәне, уның урынына сәңгелдәктә ятҡан Миләүшәһе яр һалып иларға кереште, әйтерһең, барыһын да аңлай. Зөлфиә бар көсөн һалып донъя көтөргә, ҡыҙын аяҡҡа баҫтырырға тырышты. Мәктәптә иҙән йыуыусы булып эшләгән ҡатындың эш хаҡы икеһенә осто-осҡа ялғарға ла етмәне.\n– Әсәй, уҡып сыҡҡас, һине был эшеңдә эшләтмәйәсәкмен, ҡыҙың уҡытыусы була тороп, иҙән йыуып йөрөмәҫһең инде, – тине сабыйы.\nПедагогия институтына ингән Миләүшә дәртләнеп Өфөгә уҡырға йыйынды. Баҡсаға инеп, ҡып-ҡыҙыл булып янып ултырған балан емештәренә һоҡланды. Берәүһен өҙөп алып ҡапты – әсе емеш ауыҙын ҡурҙы. Йөрәк һынын хәтерләткән емешкә ҡарап ғәжәпләнде...\n– Ҡыҙым, ҡайҙа юғалдың, аш әҙер, ин, – тине әсәһе. Зөлфиә балан ағасының емешен бер ваҡытта ла йыйманы, ҡасандыр Шамил менән ултыртҡан ағас уға йәшлекте түгел, ә хыянатты һәм ғазапты хәтерләтте...\n– Әсәй, мин үлеп ғашиҡ булдым! – тине Миләүшәһе беренсе курста ҡышҡы каникулға ҡайтҡан осоронда.\n– Бик яҡшы, тик матур йөрө! Егеттәр әҙәпле ҡыҙҙарҙы ярата, – тип кәңәш бирҙе әсәһе. – Кейәүгә сығырға ашыҡмай тор, ниндәй егет икәнен белеп, һына әле тәүҙә.\n– Ҡурҡма, сыҡһам да, һине ташламаясаҡмын!\nМиләүшә ҡар кисеп баҡсаға инде, балан емешен алып тәмләп ҡарарға булды. Эх, тәмлелеге! Бер ниндәй әсеһе ҡалмаған! Ул услап ашарға кереште. Был хәтлем дә татлы емеште бер ҡасан да тәмләгәне юҡ ине әле. Тәҙрә аша ҡыҙына ҡарап торған Зөлфиә сәйерһенде, кит, булмаҫ, бала ғына бит ҡыҙы, әллә нимә уйлап торамсы, тип үҙ-үҙен битәрләне...\nМиләүшә үҙендә быға саҡлым булмаған үҙгәреш һиҙҙе, табипҡа күренеп, балаға уҙғанын белгәс, аяҡ аҫтында ер уйылып киткәндәй тойолдо.\n– Мин ауырлы, уф, нимә эшләйем икән? Әсәйемә нимә тип аңлатырмын? – тип өҙгөләнеп иланы ул, һөйгәне йәшәгән дөйөм ятаҡҡа килеп.\n– Ярай, берәй яйын табырмын, ҡайғырма! – тине Рөстәм. – Былай булғас, әйтмәйсә хәл юҡ, күптән һөйләрмен тигәйнем – минең бит ауылда ҡатыным менән балам бар. Миләүшәнең был һүҙҙәрҙән һуң тамам быуындары тотмай карауатҡа ауҙы.\n– Нимә һөйләйһең, бының булыуы мөмкин түгел, ниңә иртәрәк әйтмәнең? – тине ул, әсенеп.\n– Әйтергә форсат булманы, үҙең бит яратам тип муйынға уралдың, – тине Рөстәм күҙ ҙә йоммай.\n– Һин яраттыңмы һуң мине? – тине бер нөктәгә төбәлгән Миләүшә ғәмһеҙ тауыш менән. Хәҙер уға бөтәһе лә барыбер ине.\n– Нуу, конечно, яраттым, – тине егет, яурынын һикертеп.\nИртәгәһенә Рөстәм Миләүшәгә бер ҡағыҙ киҫәге тотоп килде.\n– Бына, ошо адрес буйынса барырһың, һөйләшелгән, аҡсаһы түләнгән, – тине ул.\n– Бер үҙем ҡурҡам, икәү барайыҡ, – тине Миләүшә, мыш-мыш танауын тартып.\nКүп илауҙан күҙҙәре шешенеп киткән ҡыҙҙы йәлләпме, егет ризалашты, ни тиһәң дә, миндә ғәйеп, йәш кенә ҡыҙға үрелмәһәм, нимә булған инде, тип уйланы.\nҠаланың ситендә урынлашҡан ағас өйгә килеп ингәндә, көн кискә ауышҡайны.\n– Ҡурҡма, тәжрибәм ҙур, күптәргә ярҙам иттем, – тине ҡарсыҡ. – Көл һыуын иртүк тондороп әҙерләп ҡуйғайным!\nНыҡ ауыртыуҙан иренен ҡанатҡансы тешләп, сараһыҙлыҡтан бер ни ҡыла алмай ятҡан Миләүшә аңын юғалтып-юғалтып алды.\nҠанлы ойошҡаҡты тимер тасҡа төшөргәс ҡарсыҡ:\n– Тор, оҙаҡлап ятырға ярамай, йә берәйһе килеп сығыр, бының өсөн миңә төрмә икәнен яҡшы аңлайһыңдыр инде,– тине ҡоро ғына. – Һинең кеүек иҫәрҙәрҙе ҡотҡарам тип үҙемде хәүеф аҫтына ҡуям!\nМиләүшә йығылып китмәҫкә тырышып тороп баҫты. – Рәхмәт, – тине ул, ҡалтыранып. Рөстәм йөҙө ағарған, хәлһеҙ ҡыҙҙы тиҙ генә ҡултыҡлап алды.


Башҡортостанда итле һәм ҡатнаш тоҡом малы 73 мең башҡа артҡан // Иҡтисад | новости башинформ.рф\nБашҡортостанда итле һәм ҡатнаш тоҡом малы 73 мең башҡа артҡан\n18:09, 18 февраля 2010 Иҡтисад\nИтле һәм ҡатнаш тоҡом малы уҙған йылда респуликала 73 мең башҡа артҡан. Ауыл хужалығы предприятиеларында һәм крәҫтиән-фермер хужалығында итле һәм ҡатнаш тоҡом малының иҫәбе 2008 йылда 6 мең булған, шул иҫәптән һыйырҙар – 2,5 мең, ә 2009 йылда мал башы 79 меңгә еткән, шул иҫәптән һыйырҙар – 21 мең. Был һандар ошо көндәрҙә Стәрлетамаҡ районында үткән итле малсылыҡ тармағын үҫтереү буйынса республика кәңәшмәһендә әйтелде. Унда БР Хөкүмәте Премьер-министрының беренсе урынбаҫары, БР Ауыл хужалығы министры Шамил Вахитов ҡатнашты.\n2009-2012 йылдарға иҫәпләнгән итле малсылыҡ үҫеше буйынса республика программаларын ғәмәлгә ашырыу нигеҙендә тармаҡ үҫешендә ошондай күрһәткестәргә өлгәшелгән. Был программа сараларын үтәү сиктәрендә итле малсылыҡ менән Башҡортостандың 41 районы ныҡлы шөғөлләнә башлаған. 2008 йылда был йүнәлештә 15 район ғына эшләй ине. Итле малсылыҡ Стәрлетамаҡ, Мәләүез, Көйөргәҙе, Учалы, Туймазы райондарында һәйбәт үҫешә.\nРеспублика 2007-2010 йылдарға иҫәпләнгән муниципаль райондарҙа малсылыҡ тармағын үҫтереү дәүләт программаһында әүҙем ҡатнаша. Уның нигеҙендә РФ Ауыл хужалығы министрлығы менән БР Хөкүмәте араһындағы Килешеүгә ҡул ҡуйылған. Буш торған малсылыҡ биналарын мал һәм ҡош-ҡорт менән тултырыу, шулай уҡ яраҡһыҙ һәм авария хәлендәге биналарҙы һүтеү программаның төп йүнәлештәренән һанала. Был программа буйынса төп күрһәткестәрҙең барыһы ла 2009 йылда үтәлгән.\nБР Ауыл хужалығы министрлығының матбуғат хеҙмәтенән хәбәр итеүҙәренсә, 2009 йылда республикала итле малсылыҡты үҫтереүгә ике бюджеттан да 517,7 миллион һум аҡса күсерелгән.\nМал һатып алыуға киткән сығымдарҙы федераль һәм республика бюджетынан өлөшләтә ҡаплауҙы белгестәр итле малсылыҡ тармағы үҫешен арттырыуға өҫтәмә сара, тип билдәләй. БР Минсельхозының малсылыҡты интенсификациялау бүлеге начальнигы Хәйбулла Ғәлин һөйләүенсә, итле тоҡомһоҙ мал һатып алыу субсидияланған. Ошоноң арҡаһында ауыл хужалығы предприятиелары һәм фермерҙар лизингы һәм тура һатып алыу буйынса мал иҫәбен күпкә арттырырға өлгәшкән.\nКәңәшмәлә ҡатнашыусылар — начальниктар, ауыл хужалығы идаралығы (бүлектәре) баш зоотехниктары, ҡайһы бер хаужалыҡ етәкселәре, шулай уҡ БР Ауыл хужалығы министрлығы белгестәре һәм ведомствоға ҡараған ойошмалар етәкселәре итле малсылыҡ үҫеше буйынса бай тәжрибәһе булған Стәрлетамаҡ районы хужалыҡтарын ҡараны.\nСтәрлетамаҡ районындағы һәр хужалыҡта тиерлек һимертеү төркөмдәре бар, мал аҫрауҙың һәр төрлө технологиялары ҡулланыла. Шуға ла уларҙа тәүлегенә уртаса артым 673 грамға етә (республика буйынса – 497 г), ә һуғымға ебәрелгән малдың уртаса ауырлығы 451 кг тарта (БР буйынса – 333 кг).\nМалсыларға 2010 йылға яңы маҡсаттар билдәләнде. Артабан да мал һатып алыу, һимертеү төркөмдәрен ойоштороу, тоҡом репродукторҙарын булдырыу, хисаплауҙың автоматлаштырылған системаһын индереү планлаштырыла, герефорд тоҡомло итле һыйыр малын үрсетеү буйынса тоҡомсолоҡ хужалыҡтарын ойоштороу ҙа күҙаллана.\nТеги: ауыл хужалығы, һыйыр малы


Хеҙмәтенә күрә хөрмәте - GTRK.TV — Новости Уфы и РБ\n01 ноября 2018 — 15:41 ГТРК «Башкортостан»\nУраҡ тамам, ауыл эшсәндәре миҙгел эшмәкәрлегенә йомғаҡ яһай. Республика аграрийҙары һөнәри байрамын мул уңыш һәм күтәренке кәйеф менән ҡаршылай. Республика башлығы вазифаһын башҡарыусы Радий Хәбиров иң яҡшы 10 комбайнсыны Нива автомобилдәре менән бүләкләне. Бер ураҡ миҙгеле һөҙөмтәһе – автомобиль. 21 йәшлек Айгиз Сәләмов студент каникулында ошондай уңышҡа өлгәшә. Аграр университетта инженер һөнәрен үҙләштергән егет баҫыу эшенә бәләкәйҙән ғашиҡ. Ауылда йәштәргә мохтажлыҡтың юғары булыуын Самат Ғәлиуллин да таный. Иң яҡшы ураҡсы бәйгеһендә йөк машинаһы водителе номинацияһында еңеп ул да Туймазыға Өфөнән өр-яңы Нивала юл ала. Ерен һөйгән, һөнәрен яратҡан эшсәндәрҙең ауыл хужалығында уңышҡа өлгәшеүе тәбиғи. Республика башлығы вазифаһын башҡарыусы Радий Хәбиров ураҡты юғары уңыштар менән тамамлаған Әбйәлил, Стәрлетамаҡ, Балтас, Ҡыйғы, Саҡмағош райондары эшсәндәрен Башҡортостан Хөкүмәте дипломдары менән бүләкләне. Ауыл хужалығы һәм эшкәртеү сәнәғәте хеҙмәткәрҙәренең һөнәри байрамы уңайынан быйыл беренсе тапҡыр илһөйәр үҫмерҙәргә лә бүләктәр әҙерләнгән. Тыуған төйәген рәсемдәрендә данлап “Ерем-байлығым” конкурсында еңеүселәргә ошо велосипедтар тапшырыла. Ауыр әммә изге хеҙмәт емештәрен республика аграрийҙары ойошторған күргәҙмә дәлилләй. Ит, һөт, икмәк ризыҡтарының ғәҙәти төрҙәре һәм милли үҙенсәлеклеләре, бал һәм унан әҙерләнгән тәмлекәстәр. Радий Хәбиров хужалыҡ һәм фермерҙарҙы иғтибар менән тыңлай. Башҡортостан илдең алдынғы аграр төбәге данына тап төшөрмәй. Быйыл ауыл хужалығы тауарҙарын етештереү күләме 120 миллиард һум. Мәскәүҙә йыл да ойошторолған “Алтын көҙ” күргәҙмәһендә республика быйыл 166 миҙал яуланы, шуларҙың яртыһынан күбе – алтын дәрәжәле. Радий Хәбиров артабан үҫеш өсөн беҙҙең мөмкинлектәр киң, тип белдерҙе. 2018 йылда ғына аграр комплексҡа 5 миллиард 800 миллион һум аҡса бүленгән. Республика ил күләмендә тәбиғи һәм саф аҙыҡ етештереүсе төбәк булараҡ үҙ позицияһын нығыта. Республика етәксеһе фекеренсә, бының өсөн аграр бизнестың заманса алымдарын киң ҡулланырға, фермер проекттарына ярҙам итергә, юғары ихтыяж файҙаланған культураларҙы күберәк үҫтерергә, ерҙе тәрән эшкәртеү ысулдарын файҙаланырға, етәкселек, бизнес һәм фән вәкилдәрен теләктәшлегенә өлгәшергә һәм ауыл кешеләренең хеҙмәт һәм тормош шарттарын яҡшыртырға кәрәк.\nХәбәрҙәр - 07.11.19\nӨфөлә сыҡҡан янғында фатир хужаһы сәбәпсе булыуы ихтимал\nӨфөләге күп ҡатлы йортта сыҡҡан янғында 11 кеше, шул иҫәптән 6 бала зыян күргән. Ғәҙәттән тыш хәл кисә көндөҙгө сәғәттәрҙә баш ҡаланың Дмитриев урамында теркәлде. 9 ҡатлы йортағы фатирҙарҙың береһенән көслө төтөн сығыуын күреп янғын һүндереүселәрҙе саҡырталар. Утҡа ҡаршы көрәшкә 13 берәмек техника...\nӘйткәндәй, күп йүнәлешле колледжға етәкселек иткән Сынтимер Баязитов Рәсәйҙең 2019 йыл директоры, тип танылды. Санкт-Петербургта һөнәри белем биреүҙең алдынғы йүнәлештәренә арналған 15-се Бөтә Рәсәй кәңәшмәһендә Өфөнөң күп йүнәлешле колледжында тупланған тәжрибә юғары баһа алды һәм “Рәсәйҙең...\nШиғыр һөйләүселәр конкурсы\nТормош йәме матди байлыҡта ғына түгел, ә рухи аҙыҡта ла. Республиканың һөнәри белем биреү йорттары студенттары Мостай Кәримдең 100 йыллығы уңайынан шиғыр һөйләүселәр бәйгеһен ойоштороп туған телде һәм милли шиғриәтте һөйөүен дәлилләне. Был егеттәр һәм ҡыҙҙар күп йүнәлешле һөнәр биреү колледжында...\nЯҙыусылар берлеге һәм «Китап» нәшриәте юбилейҙарын туйлай\nБашҡортостан Башлығы Радий Хәбиров 2019 йылда Зәйнәб Биишева исемендәге «Китап» нәшриәтенең – 100, Башҡортостан Республикаһы Яҙыусылар берлегенең 85 йыллығын уҙғарыу тураһындағы указға ҡул ҡуйҙы. Документҡа ярашлы, ойоштороу комитетына республика хөкүмәте вице-премьеры Фәнүр Мөхәррәм улы Йәғәфәров...\nБашҡортостанда уртаса айлыҡ эш хаҡын 2022 йылға 43 мең һумға еткереү күҙаллана\n2020 йылға һәм 2021-2022 йылдарға республиканың социаль-иҡтисади үҫешен күҙаллауҙа тап ошондай хеҙмәт хаҡы күрһәткесе билдәләнгән.Башҡортостандың вице-премьеры – иҡтисади үҫеш һәм инвестиция сәйәсәте министры Рөстәм Моратов билдәләүенсә, хеҙмәт хаҡы инфляция үҫешенә ҡарағанда юғарыраҡ булыр, тип...\nБашҡортостанда шәхси йорттарға газ үткәрер өсөн сертификат тапшырыласаҡ\nРеспублика башлығы Радий Хәбиров ошо туралағы ҡарарға ҡул ҡуйҙы. Сертификаттар Бөйөк Ватан һуғышы ветерандарына, хәрби хәрәкәттәрҙә яраланғандарға, инвалидтарға, инвалид бала тәрбиәләгән ғаиләләргә һәм күп балалыларға бирелә. Документ ике төр күләмгә иҫәпләнгән – 60 һәм 100 мең һумлыҡ сертификаттар...\nЗаконға ярашлы киске сәғәт 10-дан һуң фатирҙа шауларға ярамай\nӘммә ҡағиҙәне барыһы ла теүәл үтәргә ашыҡмай. Бигерәк тә был торлаҡ йорттарҙың беренсе ҡатында урынлашҡан күңел асыу урындарына ҡағыла. Ошондай йорттарҙа йәшәгән халыҡтың мөрәжәғәттәренә таянып йәмәғәт хәүефһеҙлеге үҙәге хеҙмәткәрҙәре рейдтар үткәрә.Төн, урам, фонарь. Бер аҙ яҡтылыҡ төшөп...


Һәр шәхестең ерҙә өс ҙур тәғәйенләнеше бар…\n30 Ғинуар 2018, 18:21\nҺәр шәхестең ерҙә өс ҙур тәғәйенләнеше бар икән: рухи, физик һәм социаль. Улар бер-береһе менән тығыҙ бәйләнештә. Береһен үткәндән һуң ғына киләһенә юл асыла.\nОҙаҡ ваҡыт шундай тойғо күңелемә тынғы бирмәне: әйтерһең дә, хәтеремде юғалтҡанмын да, тормошта нимәләр башҡарырға тейешлегемә төшөнә алмайым. Теләп кенә үҙләштергән һөнәрем бар, яратҡан, күңел һалып башҡарған эштәрем етәһе. Әммә иң мөһим бурысымды атҡармайым һымаҡ ине. Өс тиҫтәне аша атлап уҙған кешенең тәғәйенләнеш хаҡында һүҙ йөрөтөүе, бәлки, кемгәлер сәйер тойолалыр. Әммә беләм: был тойғо бер миндә генә түгел. Ерҙә үҙ тәғәйенләнешен эҙләгән башҡа заттар ҙа бар. Ни өсөн кеше тәғәйенләнешен эҙләй һуң? Сөнки төпкөл аң кимәлендә, тәғәйенләнешемде тапһам, бәхетлерәк, бөтөнөрәк булыр инем, тигән һиҙелер-һиҙелмәҫ тойғо йәшәй. Тәғәйенләнешемә ярашлы көн күрһәм, үҙемде өлөштәргә бүлгеләнгән һымаҡ тоймам, йөрәктә төрлө икеләнеүҙәргә урын ҡалмаҫ, күңелемдә тынслыҡ һәм еңеллек хөкөм һөрөр ине, тип фекерләй күптәр.\nӘ бөгөнгө ҡатын-ҡыҙ үҙ тәғәйенләнешенә ҡарата үтә лә талапсан. Сөнки энергияһы ташып, атылып тора. Уның йәмғиәттә кәрәкле булғыһы, теге йәки был өлкәлә уңыш ҡаҙанғыһы килә. Әгәр ҙә әлеге энергияны дөрөҫ файҙаланмаһаҡ, был беҙҙе эстән емерә һәм төрлө хафаланыуҙарға килтерә.\nҮҙ тәғәйенләнешеңде нисек табырға? Был йәһәттән бик күп мәғлүмәт аҡтарырға тура килде. Һәм уларҙың журнал уҡыусыларға ла файҙаһы тейеүе ихтимал. Ә инде үҙемә килгәндә, тәғәйенләнешемде тулыһынса таптым тип әйтә алмайым. Шулай ҙа ниндәй йүнәлештә хәрәкәт итергә кәрәклеген аңланым. Мин юлда, тимәк…\nӘйҙәгеҙ, башта ҡатын-ҡыҙ тәғәйенләнеше нимәнән торғанын һәм уны нисек табырға мөмкин икәнлеген ҡарап үтәйек.\nҺәр шәхестең ерҙә өс ҙур тәғәйенләнеше бар икән: рухи, физик һәм социаль. Улар бер-береһе менән тығыҙ бәйләнештә. Береһен үткәндән һуң ғына киләһенә юл асыла. Тәүгеһендә ул барыһында ла бер төрлө – үҙ рухи үҫеш юлыңды табыу, йәғни Аллаһы Тәғәлә, Йыһан, Юғары көс менән бәйләнеш булдырыу фарыз. Был тормошта, иртәме-һуңмы, һәр кем рухи юлға килә. Кемделер ауырыу, ҡайғы, һәр төрлө һынауҙар Аллаһы Тәғәләгә яҡынайта. Бәғзеләр яуапһыҙ ҡала килгән һорауҙарға яуап табыу теләге менән Юғары көскә мөрәжәғәт итә. Тимәк, үҙ тәғәйенләнешеңә юл да Аллаһы Тәғәләнән, Аллаһы Тәғәлә менән бәйләнеш булдырыуҙан башлана. Хатта үҙеңдең ҡатын-ҡыҙ булараҡ асылыңа юл ярыу ҙа Аллаһы Тәғәлә менән аралашыуҙан, уға ышаныуҙан барлыҡҡа килә. Башҡа ике тәғәйенләнеште табып та, Хаҡ Тәғәлә менән бәйләнешең юҡ икән, ҡәнәғәтлек тойғоһо булмаясаҡ. Шуға ла һынылышлы мәлдәрҙә нәҡ Аллаһы Тәғәлә беҙҙең менән һөйләшеүҙәр алып бара, билдәләр бирә, ҡайҙа барырға кәрәклеген күрһәтә, әгәр ҙә уға ҡарата “һаңғырау-һуҡыр” булһаҡ, артабан ҡайҙа хәрәкәт итергә кәрәклеген аңламаясаҡбыҙ.\nӘҙәм балаһының икенсе тәғәйенләнеше уның тәнендә сағылыш тапҡан. Тәнебеҙ үҫешкә, үҙебеҙҙе тәрәндән тойоу өсөн асҡыс икән. Юҡҡа ғына ҡатын-ҡыҙ тәнендә яратылмағанбыҙ. Ә ҡатын-ҡыҙ булыу – ул үҙе ғәжәйеп матур юл, үҙе бер көс. Уның менән тоташыу беҙгә өсөнсө тәғәйенләнешебеҙҙе тормошҡа ашырыу өсөн шарттар тыуҙыра. Ҡатын-ҡыҙ булараҡ тәғәйенләнешеңде нисек асырға? Иң тәүге сиратта аҡыл менән түгел, ә йөрәк менән йәшәргә өйрәнеү. Тойомлау һәләтен үҫтереү. Үҙ-үҙе, үҙ тәбиғәте менән бәйләнеш тәрәнерәк булған һайын, гүзәл зат социаль тәғәйенләнешен тиҙерәк табасаҡ. Нәҡ ҡатын-ҡыҙ булараҡ асылғас, беҙ үҙебеҙҙе йәмғиәттә нисек асырға кәрәклеген тоябыҙ. Гүзәл затҡа, хәйер, һәр кемгә тормошта нимә менән шөғөлләнергә кәрәклеге хаҡында иң шәп идеялар, ул был хаҡта баш ватҡанда түгел, тыныс саҡта, һиллектә, һис ниндәй көсөргәнешһеҙ мәлдә килә. Үҙ тәбиғәтен тойған ҡатынға йыш ҡына яуаптар үҙенән-үҙе яуа.\nТәғәйенләнеште табырға ярҙам итеүсе һорауҙар\nЭйе, үҙеңдең социаль тәғәйенләнешеңде белеү өсөн астрологка мөрәжәғәт итергә лә мөмкин. Әммә бының башҡа ысулдары ла бар: Был йәһәттән түбәндәге һорауҙарға бөтә йөрәктән ихлас яуап ҡайтарыу ҙа етеүе ихтимал:\n1. Әгәр ҙә аҡса эшләү талап ителмәһә, нимә менән шөғөлләнер инегеҙ?\n2. Нимәне бушҡа ла эшләргә ризаһығыҙ?\n3. Ниндәй проектты тормошҡа ашырыуға тулы ышаныс менән тотонасаҡһығыҙ?\n4. Ниндәй эшмәкәрлек үҙ көсөгөҙгә, үҙ-үҙегеҙгә ышаныс өҫтәй, яңы башланғыстарға илһамландыра?\n5. Кешеләргә нимә бирергә теләр инегеҙ?\n6. Нимә тормошоғоҙға мәғәнә һәм маҡсатҡа ынтылыш өҫтәй?\n7. Һеҙҙең идеаль тормош стилегеҙ ниндәй?\n8. Бик бай кеше булһағыҙ, ниндәй йүнәлеште үҫтереү өсөн аҡсағыҙҙы йәлләмәҫ инегеҙ?\n9. Әлеге мәлдә артыҡ аҡсағыҙ булһа, нимәгә тотонор инегеҙ?\n10. Нимәне башларға теләп тә, йөрьәт итмәнегеҙ?\nОшо һорауҙарға ҡулығыҙҙы йөрәгегеҙгә һалып яуап биреп ҡарағыҙ әле. Яуаптар йөрәктән килергә һәм һеҙҙе тулҡынландырырға тейеш. Әгәр ҙә аҡылға ғына таянып яуап бирһәгеҙ, бер ниндәй ҙә кисерештәр булмаясаҡ. Һәм һеҙҙә ул маҡсатты тормошҡа ашырырлыҡ көс тә табылмаясаҡ. Ғәҙәттә, тәғәйенләнеш өҫтә генә ятҡан була. Әммә беҙ уға әллә ни әһәмиәт бирмәйбеҙ һәм һаман да ниндәйҙер тәрәнерәк һәм мөһимерәк әйбер эҙләйбеҙ.\nҮҙрәге һорауҙарға дөрөҫ яуаптар алыуға өлгәшһәгеҙ, үҙегеҙгә шул эш менән шөғөлләнергә рөхсәт итегеҙ. Ул эштең ҙур һәм бөйөк булыуы ла мотлаҡ түгел. Иң мөһиме, уны оло һөйөү менән башҡарығыҙ. Ә инде эске тауышығыҙға эйәрһәгеҙ, һәм юлығыҙ хаҡ булһа, һеҙгә уҡытыусылар ҙа табыласаҡ, белем дә киләсәк. Сөнки барыһы ла беҙ психологик йәһәттән әҙер булғас һәм уны тормошҡа ашырырға көсөбөҙ тупланғас ҡына килә.\nҺеҙ үҙ тәғәйенләнешегеҙ буйынса йәшәйһегеҙме?\nНисегерәк була һуң ул үҙ тәғәйенләнешең буйынса йәшәү? Һин ыңғай ағымға көйләнәһең дә, арымай-талмай алға табан хәрәкәт итәһең. Юлды һис ниндәй кәртәләр ҙә быуа алмай. Улар һине илһамландыра ғына. Йәшәүе шул тиклем еңел. Уйлап ҡараһаң, был үҙе бер мөғжизә инде! Һеҙ үҙ эшегеҙ менән шөғөлләнәһегеҙме-юҡмы? Бына америка тренеры Макс Саймон һүрәтләгән билдәләр:\n1. Был осраҡта һеҙ мәсьәләләр генә хәл итәһегеҙ. Һәм үтә лә етеҙ рәүештә. Әгәр ҙә тәғәйенләнешегеҙҙе тапһағыҙ, тулы ҡанлы тормош менән йәшәйһегеҙ. Һеҙҙең ижадҡа, фекер туплауға, эшкә тотоноуға һәләтегеҙ, эш һөҙөмтәгеҙ юғары. Иҫ киткес шәп һөҙөмтәләр өҫтөгөҙгә яуып ҡына тора. Был мәсьәләне хәл итеүҙе башҡа ваҡытҡа күсереп тороу хаҡында уйлап та бирмәйһегеҙ.\n2. Тормошоғоҙҙоң маҡсатын тапһағыҙ, башҡалар һеҙгә айырым бер кешегә ҡараған кеүек ҡарай, үҙҙәрен дә шуға өйрәтеүегеҙҙе үтенә. Һәм бының өсөн аҡса түләргә лә әҙерҙәр. Берәүҙе лә өгөтләргә кәрәкмәй. Барыһы ла һеҙгә үҙҙәре мөрәжәғәт итә. Улар һеҙҙең йөҙөгөҙҙә быны тормошҡа ашыра алыуҙың иҫ киткес шәп моделен күрә, һәм үҙ тормоштарында шундай уҡ һөҙөмтәгә өлгәшергә теләй.\n3. Ә аҡса һеҙ ул хаҡта уйламаған саҡта ла килә. Һуңғы арала шуны аңланым: һәр эшмәкәрлектә лә төп иғтибарҙы аҡса һәм байлыҡҡа йүнәлтмәү яҡшы. Шул осраҡта аҡса менән һеҙҙең арала һау-сәләмәт мөнәсәбәт барлыҡҡа киләсәк. Ғөмүмән, кеше үҙ тәғәйенләнешенә ярашлы йәшәгән һайын, аҡса хаҡында уйлап та бирмәй. Уға төрлө тәҡдимдәр яуып ҡына тора. Шуға ла ни тиклем тәғәйенләнешең буйынса йәшәһәң, һиңә шул тиклем күп аҡса килә, тигән фекерҙәмен.\n4. Һеҙ көн дә тиерлек яңы идеялар менән уянаһығыҙ. Был – бәхет тә, байлыҡ та. Әммә ҡайһы берҙә ниндәйҙер бер ҡарғыш та һымаҡ тойола. Сөнки унан һис ҡасан да баш тартырға мөмкин түгел. Командамды аҡылдан яҙҙыра яҙған саҡтар йыш була минең. Тәғәйенләнешегеҙҙе тапҡас, һеҙ ураған һайын үҙ күҙаллауҙарығыҙҙы тормошҡа ашырыу һәм улар ярҙамында донъяға йоғонто яһау өсөн күберәк мөмкинлектәр күрәсәкһегеҙ. Хатта үҙегеҙҙе үҫеш өсөн яңы алымдар эҙләп тапҡан идеялар етештереүсе фабрикаға әүерелә барған һымаҡ тояһығыҙ. Һәм һеҙ уны туҡтата ла алмайһығыҙ.\n5. Юлда осраған кәртәләргә, мәсьәләләргә лә тулыһынса әҙерһегеҙ. Үҙ тәғәйенләнешегеҙ юлында булһағыҙ, мәсьәләр һәм проблемаларҙы күпкә тиҙерәк хәл итә башлайһығыҙ. Уларға туҡталып, үкенеп йәки зарланып та тормайһығыҙ. Бары хәл итәһегеҙ.\n6. Һеҙ үҙ һөнәрегеҙҙә яҡшырғандан-яҡшыра барыуығыҙҙы тояһығыҙ. Эйе, бер кем дә бер ҡасан да бер төн эсендә оҫта булып китмәй. Бының өсөн ваҡыт талап ителә. Башта һеҙ үҙ тәғәйенләнешегеҙҙе аңлайһығыҙ, һуңынан тәжрибәлә ҡуллана башлайһығыҙ, юлығыҙҙы ары дауам итәһегеҙ. Һуңынан, ваҡыт үтеү менән, был өлкәлә иң яҡшыһы булып китеүегеҙгә төшөнәһегеҙ. Һәм быны бөтәһе лә күрә башлай. Юғары кимәлдәге кешеләр һеҙгә нисек ярҙам итә алыуҙары хаҡында ҡыҙыҡһынырға тотона. Үҙ тәғәйенләнешегеҙҙе тапһағыҙ, төрлө лидерҙар, билдәле кешеләр үҙҙәре үк һеҙгә ярҙам тәҡдим итә. Быға башта аптырауығыҙ ҙа ихтимал. Әммә бик тиҙ өйрәнәсәкһегеҙ. Һәм был һеҙ дөрөҫ йүнәлештә тигәнде аңлатҡан көслө билдәгә әүереләсәк.\n7. Энергияғыҙ һеҙгә яҡшы лидер итәсәген беләһегеҙ, шуға ла һау-сәләмәт һәм теремегерәк булырға ынтылаһығыҙ. Тәғәйенләнешегеҙ буйынса йәшәгәндә һеҙ үҙегеҙгә ваҡытты һәм энергияны бушҡа сарыф итергә юл ҡуймаясаҡһығыҙ.\n8. Ысынында иһә, һеҙҙең аҡылығыҙҙың, тәнегеҙҙең һәм энергияғыҙҙың юғары кимәлдә булыуы төп өҫтөнлөккә әйләнәсәк. Сөнки тормошта башҡарырға тейешле миссияғыҙ үтә мөһим. Һеҙ үҙегеҙгә теге йәки был әйберҙе юғары кимәлдә эшләмәҫкә рөхсәт итмәйәсәкһегеҙ. Үҙегеҙҙе ошолай йәшәгән өсөн генә лә бәхетле, уңышлы, даланлы итеп тояһығыҙ.\n9. Донъяла үҙ эштәрен яратмаған миллионлаған кеше бар. Әммә һеҙ үҙ тәғәйенләнешегеҙ буйынса барғанда, кешеләрҙең эшегеҙ өсөн үҙҙәре түләргә теләүе һеҙҙе шаҡ ҡатырасаҡ. Хатта “бының өсөн аҡса түләүҙәренә аптырайым” тип баш сайҡауығыҙ ҙа ихтимал. Кешеләр хеҙмәтегеҙҙе йәки тауарығыҙҙы һеҙ уларҙан был хаҡта һорамаһағыҙ ҙа алға һөрә. Сөнки үҙ тәғәйенләнешегеҙ буйынса йәшәгәндә, һеҙ етештергән тауарҙың йәки хеҙмәттең сифаты һәм эстәлеге иҫ киткес юғары. Шуға ла үҙегеҙ етештергән әйбер өсөн ғорурлыҡ кисерәһегеҙ. Тормошоғоҙҙоң маҡсатын тапһағыҙ, яңы әйберҙәргә тотонорға ҡурҡмайһығыҙ. Һеҙ уйлап тапҡан бөтә нәмә лә иҫ киткес шәп булмауы ла ихтимал. Әммә барыбер үҙегеҙ тыуҙырған әйбер менән ғорурланасаҡһығыҙ.\n10. Эшегеҙ һөҙөмтәһендә кешеләрҙең тормошо үҙгәрә. Һеҙ рәхмәт хаттары алаһығыҙ. Үҙегеҙ һеҙҙең менән һоҡланыусыларҙың ҡайҙан барлыҡҡа килеүен дә белмәйһегеҙ. Кешеләр социаль селтәрҙәр аша сәхифәгеҙгә инеп, уларҙың тормошон үҙгәртеүегеҙ хаҡында еткерә. Һеҙ үҙ эшегеҙҙең донъя өсөн бик-бик ҡиммәт булыуын аңлайһығыҙ. Тимәк, үҙегеҙҙең тәғәйенләнешегеҙҙе тормошҡа ашырһағыҙ, был башҡа кешеләрҙең тормошонда ла сағылыш табасаҡ. Нимә менән генә шөғөлләнһәгеҙ ҙә… Һәм эргә-тирәләге кешеләр һеҙгә юлдан китергә бирмәҫ. Командағыҙ булһынмы ул, клиенттарығыҙмы, янығыҙҙа һеҙҙе илһамландырыусы һәм юлығыҙҙы дауам иттереүселәр, тағы ла сағыуыраҡ балҡырға саҡырыусылар табыласаҡ. Һәм, ауыр булһа ла, һеҙ үҙ тәғәйенләнешегеҙгә тоғро ҡаласаҡһығыҙ. Башҡалар ошо юлды дауам итеүегеҙҙе һорай икән, һеҙ тағы ла бер тапҡыр дөрөҫ юлда булыуығыҙға инанаһығыҙ. Тәғәйенләнешегеҙҙе тапҡас, барлыҡ икеләнеүҙәрегеҙ юҡҡа сығасаҡ. Сөнки был мәлдә ниндәйҙер һиҙелер-һиҙелмәҫ, нескә, тәрән бер көс һеҙгә юлыңды дауам ит тип шыбырлаясаҡ…\nӘ һеҙ үҙ тәғәйенләнешегеҙҙе, үҙ юлығыҙҙы таптығыҙмы? Теләгегеҙ булһа, тәжрибәгеҙ менән уртаҡлаша алаһығыҙ!


Журнал для детей » Тылсымлы һандыҡ » Әкиәттәр » КӨНДӘЛЕК/Зөбәйҙә ИСЛАМОВА\nБаҫылды : 28-10-2013, 12:14 |\nИртә тороп, малай мәктәпкә ашыға. Уҡытыусы өйгә эштәрҙе тикшереп ҡарап сыға. Туп тибеүсенең дә тырышлығын “ҡойороҡло биш” менән билдәләй. Һәр дәрестә ҡабатлана был хәл.\nИкелеләр өҫтәлгән һайын көндәлек ҡыҙарып бүртенә, асыуы килә. “Бер көндә мине бысратты, йыйған бишлеләрҙе юҡҡа сығарҙы”, — тиеп үпкәләй. Мөнир менән башҡа мәктәпкә йөрөмәҫкә була.\nҠыңғырау тауышын ишеткәс, ауыр һулап, икеле менән тулған көндәлеген ҡулына ала уҡыусы. Шул ваҡыт, әсә теленән алған йәмһеҙ билдә күҙен ҡыҫа ла, телгә килә: “Ҡайғырма! Юҡҡа башыңды ватма! Һәр саҡ шулай бул!” Шунан һикереп төшә лә уҡыусының елкәһенә үк менеп ултыра.\n“Тағы нимә уйлап табырға? Нисек эләктерергә?” тип, баш вата яуызҡай.\n— Ярай, әтүһәң, көс һынашайыҡ. Бер көн эсендә ниндәй билдәне көндәлеккә күберәк ҡуйғандар, шул еңәсәк, — ти аптырап. Шунда уҡ: “Беҙ дүртәү”, — тип һөрән һала үҙе. “Бишле” бишәү булып сыға. Яҡшылыҡ билдәһе еңә. Ә көндәлек, шатлығынан:\nҮҙ хатаһын аңлай малай. “Башҡа бындай бәләгә тарымаясаҡмын”, — тип һүҙ бирә үҙ-үҙенә.\nӘ Көндәлек “бишле”ләрҙе тултыра ла, алсаҡ йылмайып, Мөнирҙең ҡулын ҡыҫа.


ЭЛЕМТӘЛӘ ТӘРТИП БУЛДЫРМАҠСЫЛАР\nЙыш ҡына кеҫә телефоны менән ҡулланыусылар ауыҙынан «билдәһеҙ хеҙмәттәргә аҡсам китә» тигәнерәк зарланыуҙар ишетергә тура килә. Асыҡлабыраҡ әйткәндә, һәр беребеҙ менән дә телефонынан күпмелер күләмдә аҡса юғалтыу хәле булғаны барҙыр. Кемдәрҙер 5-10 һумлыҡ зыян күрһә, ә инде бәғзеләрҙең юғалтыуы 300-500-әр, хатта унан да күберәк суммала иҫәпләнә. Кәрәҙле бәйләнеш операторҙарына барып мәсьәләне асыҡлап йөрөгәндәр ҙә аҙ түгел, әммә улар араһынан бик аҙҙар ғына хаҡлыҡ юллап таба алалыр. Сөнки күп осраҡта операторҙар үҙҙәре лә абоненттың аҡсаһы ҡайҙа киткәнлекте әйтә алмай. Быларҙан тыш сим-карта эйәһенең ризалығынан тыш смс-хәбәр, смс-реклама, Интернет аша күрһәтелгән башҡа хеҙмәттәрҙе тоташтырыу ҙа аҡсаны аҙ һурмай. Ошоларға бәйле халыҡтың күпләп ялыу менән мөрәжәғәт итеүен иҫәпкә алып, Роскомнадзор һәм уның территориаль органдары 2014 йылдың 1 майынан «Элемтә тураһында» Федераль законға үҙгәрештәр индереү хаҡында» Федераль закондың үҙ көсөнә инеүен хәбәр итә. Ошо законға ярашлы, хәҙер кәрәҙле элемтә бәйләнеше операторҙары контент-хеҙмәттәрҙе тоташтырыу өсөн мотлаҡ абоненттың шәхесен дөрөҫләп һәм смс-хәбәрләшеү аша йәки яҙма рәүештә уның ризалығын алырға бурыслы. Телефонға һауа торошо, магазиндарҙағы ташламалар, такси хеҙмәттәре һ.б. хаҡында мәғлүмәттәр килә икән, уларҙың бушлай икәнлеге хаҡындағы хәбәрҙең булыуы мотлаҡ. Әгәр ҙә инде абонент мобиль бәйләнеш операторҙары тарафынан күрһәтелгән контент хеҙмәттәр менән ҡулланырға теләһә, улар өсөн түләү уның ризалығы менән булдырылған айырым иҫәптән башҡарылырға тейеш. Бәйләнеш тотоу, йәғни һөйләшеү өсөн тәғәйенләнгән иҫәптән аҡса алыу законға ҡаршы эш тип баһаланасаҡ.\nБәйләнеш операторҙары был тәртиптәрҙе боҙһа, абоненттан ниндәйҙер хеҙмәттәр өсөн аҡса алһа йәки күрһәткән хеҙмәттәренең хаҡы хаҡында хәбәр итмәһә, элемтә операторҙарына 5 мең һумдан 10 мең һумғаса штраф һалынырға мөмкин. Башҡортостан Республикаһы буйынса был закон үтәлешен Роскомнадзор идаралығы контролдә тота. Уларға республикала йәшәүселәр 279-11-11, 279-11-00 телефондары аша шылтырата ала.


2015 йылдың ғинуарында Башҡортостанда электр энергияһына тарифтар үҙгәрмәйәсәк // Иҡтисад | новости башинформ.рф\n2015 йылдың ғинуарында Башҡортостанда электр энергияһына тарифтар үҙгәрмәйәсәк\n11:46, 19 декабря 2014 Иҡтисад\nӨФӨ, 2014 йыл, 19 декабрь. /«Башинформ» мәғлүмәт агентлығы, Артур Басиров/.\nЭнергия һатыу компанияһынан хәбәр итеүҙәренсә, 2015 йылдың ғинуарында электр энергияһына тарифтар үҙгәрешһеҙ ҡаласаҡ. Башҡортостан Республикаһы Тарифтар буйынса дәүләт комитетының шуға ярашлы ҡарары киләһе йылдың 1 ғинуарынан үҙ көсөнә инә. Әммә 2015 йылдың икенсе ярты йыллығында тарифтарҙың артыуы күҙаллана.\nАтап әйткәндә, электр плитаһы булмаған өйҙәрҙә йәшәүсе ҡала кешеләре электр энергияһы өсөн 20 тингә артығыраҡ түләйәсәк. Хаҡы — 2,55 һум, ә электр плитаһы ҡуйылған йорттарҙа түләүҙәр 14 тингә артасаҡ һәм 1,79 һум тәшкил итәсәк. Ауыл ерендәгеләр өсөн тариф шулай уҡ 14 тингә күтәреләсәк һәм 1,79 һум тәшкил итәсәк.\nБыл хаҡтар электр энергияһы өсөн бер тарифлы иҫәп приборҙары буйынса түләгән ҡулланыусыларға ҡағыла.\nТәүлек зонаһына бүленгән тарифтар буйынса түләгән граждандар өсөн декабрь айында уҡ үҙгәрештәр булды. Улар менән Энергия һатыу компанияһының сайтында танышырға мөмкин.\nТеги: тарифтар,электр энергияһы


Кеше ниңә иленән китә? » «Йәшлек» гәзите | Газета «Йәшлек»\nГазета "Йәшлек" » Яңылыҡтар таҫмаһы » Кеше ниңә иленән китә?\n08.04.2019 Кеше ниңә иленән китә?\nБыл һорауға бер генә төрлө яуап биреп булмай. Беҙ булмаған ерҙә яҡшы, тигән стереотип уйлап сығарған булдылар. Тимәк, һәр кем яҡшыға ынтыла. Кире ҡайтмай икән, тапҡан үҙенә уңайлы ерҙе.\nБашҡортостандан да былтыр 9,5 мең кеше сит илгә күсенгән. Ҡасандыр беҙгә күсенеп килгәндәр киткән булһа ярай ине. Аҫабаларҙың йәнтөйәген ташлап китеүе яҡшы түгел. Сәбәбе етдиҙер. Баяғы 9,5 мең кешенең 8 429-ы БДБ (СНГ) дәүләттәренә күсенгән, 1 179 кеше башҡа сит илгә киткән.\nБашҡортостан статистикаһы белгестәре мәғлүмәттәренсә, беҙҙән былтыр бөтәһе 153 302 кеше ҡайҙалыр күсенгән. Шуларҙың 96 меңдән ашыуы республика эсендә йә ауылға күскән йә ҡалаға, тигәндәй. 47 меңдән күберәге Рәсәйҙең бүтән төбәгенә йәшәргә юлланған.\nӘлбиттә, килеүселәр ҙә бар. Улар ҙа шул яҡшы тормош эҙләп күсенеп йөрөйҙөр. 39 302 кеше Рәсәйҙән килгән, 7 665-е БДБ (СНГ) дәүләттәренән (үзбәктәр, тажиктар һ.б.). 912 кеше башҡа сит илдән килеп төйәкләнгән.


«Атайсал» бүләктәр өләште\nВәғәҙә—иман тигәндәй, «Атайсал» гәзите мөхәрририәте үҙ һүҙен үтәне: гәзитебеҙгә ярты һәм бер йылға яҙылыусыларҙың квитанциялары күсермәләрен лототронда өйрөлтөп, бүләккә лайыҡ булыусыларҙың исемдәрен асыҡланы.\nБаҫмабыҙға ярты йылға яҙылыусылар араһында «Аҙаш» кампанияһы «Атайсал» гәзите логотибын һәм Яңы йыл һүрәтен төшөргән 5 бокал Баймаҡ районының Ишмөхәмәт ауылынан Хәлит Теүәлбаев, Әбделкәримдән Fәйшә Саникина, Ишмырҙанан Fәшүрә Ҡашҡарова, Иҫке Сибайҙан Д.В.Батыршина, Сәйғәфәрҙән Фирғәт Истәковтәр өлөшөнә тейҙе.\nКүреүегеҙсә, баймаҡтар гәзитебеҙгә әүҙем яҙылған. «Инфоком» йәмғиәте тәҡдим иткән тиҙлекле интернет селтәренә бушлай тоташыу һәм уны өс ай бушлай ҡулланыу мөмкинлеге Ташбулатова (Сибай ҡалаһының Матросов урамы, 41-45 адресында йәшәүсе), Сөләймәнова (Черняховский урамы, 28-се йортта йәшәүсе), Р.М.Исҡужина (Чайковский урамы, 22-56 адресында йәшәүсе) Т.Я.Әбделғазина (Таусылар проспектының 21-се йорто 107-се фатирында йәшәүсе), Ә.Ә. Кәйекбирҙина (Чайковский урамы 32-45 адресында йәшәүсе) гәзит уҡыусыларыбыҙ өлөшөнә эләкте. Лото-уйынға ҡуйылған 3 плед та тағы баймаҡтарға китте: Ишмөхәмәт ауылынан Сәфәрғәли Йәрмуллин, Иҫке Сибайҙан Р.Х.Әлибаева, Сәйғәфәрҙән Йыһанур Райманов бәхетлеләр иҫәбендә булды. Салат һауыттары йыйылмаһы Баймаҡ районының Иҫәнбәт ауылынан Рәзимә Юныс ҡыҙы Сәйетоваға оҙатыласаҡ. Таҫтамал Хәйбулла районының Иҫәнгилде ауылында йәшәүсе Вәлимә Әлибаеваға эләкте. Иң ҙур приздарҙың береһен—«Гефест» магазиндар селтәре бүләккә ҡуйған электр мейесен Баймаҡ районының Ниғәмәт ауылында йәшәүсе Мансур Fәббәсов отто. «Аладдин» магазины биргән ҡиммәтле келәм иһә Хәйбулла районының Сиҙәм ауылынан Ф.А.Байғусҡарованың иҙәненә йәйеләсәк.\nБер йылға яҙылыусылар араһында автоһәүәҫкәрҙәр өсөн авария наборҙары, компрессорҙар уйнатылды. Тәүгеһе Сибай ҡалаһының Толстой урамының 33-сө йортонда йәшәүсе Р.Д.Мораҙымоваға, Баймаҡ ҡалаһының Әлибаев урамының 49-сы йортоноң 1-се фатирында йәшәүсе Айнур Исхаҡовҡа ебәрелһә, компрессорҙар Сибай ҡалаһының Чайковский урамы 12/1 йортоноң 2-се фатирында йәшәүсе С.Ә. Сапароваға, Арҡайымдың Есенин урамы 46-сы йортонда йәшәүсе Р.Хөснитдиноваға, Йылайыр районының Ҡашҡар ауылынан Зәкиә Зәйнуллинаға эләкте. Лото-уйындың төп призы—«Сибай» профилакторийы тарафынан бүленгән путевка Сибай ҡалаһының Цюрупа урамының 4-се йортонда йәшәүсе Фәрғәт Әбсәләмовҡа яҙған. Бынан бер нисә көн генә элек редакцияға килеп гәзитебеҙгә бер йылға яҙылған Фәрғәт ағай лото-уйынды тамаша ҡылырға килгән ине. Әйтергә кәрәк, буш ҡул менән килмәгән, үҙе менән күршеһен дә алған һәм уны ла бер йылға баҫмабыҙға яҙыртты. Икәүләшеп лототронда квитанцияларҙың өйрөлгәнен, даланлыларҙың исемдәре яҙылған ҡағыҙҙарҙы кескәй ҡыҙҙар тартып сығарғанын үҙ күҙҙәре менән күрҙе.\nТөп бүләкте отоусының исеме яңғырағанда Фәрғәт Әбсәләмов үҙенең адресын, исем-шәрифен ишетеп, ысын мәғәнәһендә, аптырап ҡалды. «Сибай» шифаханаһына путевка отоусыны гәзитебеҙҙең мөхәррире Хәйҙәр Ниғәмәт улы Тапаҡов ихлас ҡотланы һәм 14600 һумға торошло сертификатты тапшырҙы.\n—«Атайсал»ды электән яратып уҡыйым. Гәзит аша Урал аръяғының йәшәү һулышын күҙәтеп барам. Һәр район миңә ныҡ яҡын, сөнки СМК-100 йәмғиәтендә эшләгән саҡта ошо төбәккә тулыһынса электр уты үткәрҙек. Тағы гәзиттә баҫылған ыҡсым хикәйәләр оҡшай, төрлө мәғлүмәти мәҡәләләре лә күңелгә яҡын,—тип шатлығы менән уртаҡлашты Фәрғәт Искәндәр улы.\nБына шулай: «Атайсал» гәзитен алдырыусыларға мөхәрририәт Яңы йыл байрамы алдынан күтәренке кәйеф өҫтәне. 2016 йылда ла бергә булайыҡ, яратҡан баҫмабыҙҙан айырылмайыҡ.\nҺүрәттә: Фәрғәт Әбсәләмовҡа мөхәррир Хәйҙәр Тапаҡов путевка тапшыра.


Төбәктә 16 йәшлек үҫмер маршруткала вафат булған // Хәл-ваҡиғалар | новости башинформ.рф\nТөбәктә 16 йәшлек үҫмер маршруткала вафат булған\n15:02, 10 сентября 2018 Хәл-ваҡиғалар\nТөбәктә 16 йәшлек үҫмер маршруткала вафат булған Фото: Ксения Калинина\nӨФӨ, 2018 йыл, 10 сентябрь. /«Башинформ» мәғлүмәт агентлығы, Гөлфиә Акулова/.\nӨфөлә Рәсәй Тәфтиш комитетының Башҡортостан Республикаһы буйынса тәфтиш органдары 16 йәшлек үҫмерҙең үлем осрағы буйынса тәфтиш алды тикшереүе уҙғара.\n7 сентябрҙә үҫмер Өфө — Ырымбур автомобиль юлы буйлап маршруткала Башҡортостандың баш ҡалаһына китеп барған.\nУл үҙен насар тоя башлаған һәм туҡтатыуҙарын һораған. Автомобиль «Кооператив ялан»дан алыҫ булмаған урында туҡтағас, егет кабинанан сыҡҡан һәм ергә ҡолаған. Пассажирҙарҙың береһе тиҙ ярҙам саҡырған. Табиптар үҫмерҙең үлемен теркәгән һәм хоҡуҡ һаҡлау органдарына хәбәр иткән.\nЯҡынса мәғлүмәттәр буйынса, үлемгә горелкаларҙы заправкалау газынан ағыуланыу сәбәпсе булыуы мөмкин. Әлеге ваҡытта үлем сәбәбен билдәләү өсөн суд-медицина экспертизаһы тәғәйенләнгән, ваҡиға урыны тикшерелгән, газлы баллон тартып алынған, ваҡиға сәбәптәрен асыҡлауға йүнәлтелгән тикшереү һәм оператив-эҙләү саралары үткәрелә. Тикшереү һөҙөмтәләре буйынса процессуаль ҡарар ҡабул ителергә тейеш, тип хәбәр итә республика Тәфтиш комитеты.\nТеги: Рәсәйҙең Башҡортостан буйынса Тәфтиш комитеты


Республикала дауаханаға һалынған ковид-сирлеләрҙең кәмеүе күҙәтелә // Йәмғиәт | новости башинформ.рф\n16:24, 26 января 2021 Йәмғиәт\nБашҡортостан Һаулыҡ һаҡлау министрлығының 26 ғинуарға мәғлүмәттәре буйынса, республикала яңы коронавирус инфекцияһы йоҡторғандарҙың һаны 23 410-ға етте, уларҙың 168-е — һуңғы тәүлектә. Шул уҡ ваҡытта дауаханаға һалынған сирлеләрҙең кәмеүе күҙәтелә. Әйтәйек, бөгөнгә 497 пациент стационарҙа ята, уларҙың 56-һы – ауыр хәлдә, 18-е үпкәне яһалма елләтеү аппаратына тоташтырылған.\nПандемия башланғандан алып республикала коронавирус менән ауырыған 17 591 кеше һауыҡҡан, 17-һе үлгән.\nТәүлек эсендә 263 дауахананан тыш пневмония йоҡтороу осрағы асыҡланған, 257 пациент һауығып сыҡҡан.\nАлдан хәбәр ителгәнсә, Башҡортостанда февраль аҙағына тиклем дауаханаларҙа коронавирус инфекцияһы йоҡторғандар өсөн койкалар һанын кәметеү планлаштырыла. Дөйөм алғанда, 15 февралгә хәтлем уларҙың һанын 1000-гә ҡыҫҡартыу көтөлә.\n«5-се һәм 10-сы дауаханалар ғәҙәттәгесә эшләй башланы, медицина учреждениеларын профилле эшкә сығарыу планы әҙерләнгән. Койкалар эпидемиологик хәлгә ҡарап кәметелергә тейеш», — тине Максим Забелин 25 ғинуарҙа хөкүмәттәге оператив кәңәшмәлә.\nТеги: коронавирус, Башҡортостан Республикаһының Һаулыҡ һаҡлау министрлығы


«Киске Өфө» гәзитенең сайты - ҠУНАҠТАРҒА БҮЛӘККӘ ОТКРЫТКАЛАР - 2021 - Мәҡәләләр\nҠУНАҠТАРҒА БҮЛӘККӘ ОТКРЫТКАЛАР\nДизайнер Арыҫлан Бикбайҙың Башҡортостанды, башҡорт халҡын, үҙебеҙҙең мәҙәниәтте, тарихты сағылдырған иҫтәлекле әйберҙәр етештереүсе шәхси "Bikbayman" студияһы ла бар. Уның менән ошо ижади эшмәкәрлеге тураһында ла һөйләштек.\n- Оҙаҡ йылдар дизайнер, рәссам булып эшләнем мин. Элегерәк төрлө сараларҙа ҡатнашыусыларға тәҡдим итерлек йүнле сувенир-маҙарҙар булманы. Ә бит беҙҙең мәҙәни мираҫыбыҙ сикһеҙ бай. Шуға, яйлап орнаменттарға тотондом, уларҙы ҡулланылышта уңайлы итер өсөн цифрлаштыра башланым. Шул ваҡытта башҡортса открыткалар эшләү мөһимлеге тураһында ла уйлап йөрөлдө, сөнки улар бөтөнләй тиерлек юҡ ине бит һатыуҙа. Яйлап ҡатыным Айгөл менән ошо ниәтте бойомға ашырҙыҡ, кешеләрҙең ыңғай баһаһын ишетеп, үҙебеҙҙең студияны ла асып ебәрҙек. Хәҙер 3-4 йыл тирәһе шөғөлләнәбеҙ, открыткаларҙан тыш, значок, магнит, брелок кеүек башҡа ваҡ сувенир продукцияларын да етештерәбеҙ. Әле башҡортса яҙыулы, үҙебеҙҙең милли атрибутика менән футболкалар етештереүҙе яйға һалырға дәртләнеп йөрөйбөҙ.\nБыл эшкә тотоноп китеүе бик үк еңел булманы. Теләк, эш тәжрибәһе һәм яңы идеяларҙан тыш, ниндәйҙер кимәлдә финанс белем дә кәрәк. Беҙ быға яңы өйрәнеп кенә киләбеҙ әле. Шулай ҙа йөрьәт итеп тотонған кешеләргә шуны кәңәш итер инем: үҙ ҡаҙаныңда ғына ҡайнарға ярамай. Мөмкин тиклем сит яҡтарға сығып, төрлө фестивалдәрҙә, йәрминкәләрҙә, конкурстарҙа ҡатнашыу, ижадташтар менән танышыу, аралашыу, тәжрибә уртаҡлашыу бик кәрәк. Сөнки йөрөгән таш шымара, ти. Яңы әйберҙәргә лә күҙ төшә, бер-береңдән дә өйрәнәһең, үҙеңде һәм төбәкте лә танытаһың. Беҙ мөмкин тиклем ситкә сығып йөрөргә тырышабыҙ һәм конкурстарҙа ла ҡатнашып торабыҙ. Мәҫәлән, былтыр Бөтә Рәсәй "Туристик сувенир" конкурсында ҡатнашып, "Эконом класс. Ҡала сувениры" номинацияһында Гран-при яуланыҡ.\nИҫтәлекле әйберҙәрҙе халҡыбыҙҙың рухи һәм матди мираҫынан илһам алып ижад итәбеҙ. Уны заманса, креатив, матур итеп күрһәтеү зарур. Ошо маҡсатта әлеге мәлдә Башҡортостанда үтәсәк Бөтә донъя фольклориадаһына әүҙем әҙерлек бара. Сарала һәр ҡатнашыусыға таратып бирелә торған йыйылма әҙерләп тапшырҙыҡ. Матур ҡағыҙға төрөлгән башҡорт тематикаһындағы значок, магнит һәм открыткалар ҡунаҡтар менән Ер шарының төрлө мөйөштәренә китәсәк. Әйткәндәй, открыткаларҙың уң яғында милли рухтағы һүрәт төшөрөлһә, һул яғына донъя картаһында Мәскәү ҡалаһын һәм Башҡортостан менән баш ҡалабыҙ Өфөнөң урынын билдәләп ҡуйҙыҡ. Сөнки быға тиклем сәйәхәт иткән дуҫтарыбыҙ юл йөрөгәндә сит ил кешеләрен халҡыбыҙ менән таныштырып йөрөү маҡсатында беҙҙең открыткаларҙы ала ине. Шунда бер ҡыҙыҡ видеояҙма килеп төштө: дуҫтар ниндәйҙер французға Башҡортостандың ҡайҙа урынлашыуын аңлатып маташа, ә ул Рәсәйҙе һәм уның картаһын күҙ алдына килтерә алмай хитлана. Беҙҙең ҡайҙан, кем булыуыбыҙ тураһында мәғлүмәт биреүҙе еңелләштерҙек хәҙер. Фольклориада көндәрендә яңы биҙәлешле әйберҙәр ҙә һатыуҙа буласаҡ һәм беҙҙең открыткаларҙы шунда уҡ адресатты юллау мөмкинлеге бирелә. Тик сара маршруты буйынса райондарға сығып йөрөй алмайбыҙ, шуныһы йәл, әлбиттә. Салауат Юлаев һәйкәле янындағы төп майҙанда ғына һатыу итеү нөктәһе ойошторабыҙ. Милли батырыбыҙ тураһында һүҙ сыҡҡас, шуны ла әйтеп китмәй булмай: башҡа халыҡтар уны ихтилал етәксеһе генә түгел, шиғри күңелле, күп ҡырлы шәхес тип тә таныһын өсөн яңы идеябыҙҙы тормошҡа ашырырға ниәт итеп торабыҙ. Ҡыҙғанысҡа күрә, ҙур сараға өлгөртә алманыҡ.\nЙомғаҡлап, шуны әйтер инем. Халҡыбыҙҙың рухи һәм матди мираҫын һаҡлап ҡалыу өсөн әүҙемерәк булырға кәрәк бөгөн. Башта уны дөрөҫ сағылдыра алыу маҡсатында тарихты, мәҙәниәтте, этнографияны тәрән өйрәнеү мөһим. Белемһеҙ, тота килеп нимәлер эшләй башлап та булмай. Ә инде ижад кешеһенә был өлкәлә кинәнеп эшләү өсөн материал етерлек. Шул уҡ башҡорт милли кейем комплекстарын алғанда ла иҫ киткес күп төрлө бит улар. Беҙ әле уларҙың төп ете төрөн билдәләп, шуны үҫтереп маташабыҙ, ә унан тыш әллә күпме үҙенсәлектәре бар кейемдәребеҙҙең. Уларҙағы биҙәктәр, биҙәүестәр, аксессуарҙар, һәр ырыуҙың үҙенә генә хас билдәләре - барыһы ла киләсәктә донъя кимәлендә башҡорттарҙы танытҡан брендтарға әүерелергә хоҡуҡлы.\nЯҙылған: 02.07.21 | Ҡаралған: 103


Республикала ниндәй фермерҙарҙың, ауыл хужалығы кооперативтарының гранттар һәм субсидиялар аласағы билдәләнде\n8 Май 2019, 17:32\nБашҡортостан Хөкүмәте «Фермерҙарға булышлыҡ итеү системаһын булдырыу һәм ауыл хужалығы кооперацияһын үҫтереү» төбәк программаһы буйынса гранттар һәм субсидиялар биреү тәртибен раҫланы. Республика проекты «Бәләкәй һәм урта эшҡыуарлыҡ, индивидуаль эшҡыуарлыҡ инициативаһына ярҙам» милли проекты сиктәрендә ғәмәлгә ашырыла.\nФинанс ярҙамына түбәндәгеләр иҫәп тота ала:\n– фермер хужалыҡтары «Агростартап» гранты рәүешендә 3 миллион һумға тиклем. Әгәр ошо гранттың бер өлөшөн крәҫтиән (фермер) хужалығы ағза булып торған ауыл хужалығы етештереү кооперативының бүленмәгән фондын ойоштороу өсөн файҙаланыу күҙ уңында тотола икән, гранттың суммаһы 4 миллион һум тәшкил итеүе мөмкин;\n– ауыл хужалығы ҡулланыу кооперативтары ағымдағы йылда тотонолған сығымды ҡаплауға — сығымдың 50% тиклем;\n– ауыл хужалығы кооперациялары өлкәһендә компетенциялар һәм маҡсатлы сығымдарҙы берлектә финанслау рәүешендә фермерҙарға ярҙам күрһәтеү үҙәктәре.\nНорматив документация раҫланғас, конкурста ҡатнашыуға документтар ҡабул итеү башлана. Ошо хаҡта мәғлүмәт Башҡортостандың Ауыл хужалығы министрлығы сайтына урынлаштырыла.


Өфөлә ауырыу балаларға ярҙамға хәйриә концерты үткәрелә // Йәмғиәт | новости башинформ.рф\nӨфөлә ауырыу балаларға ярҙамға хәйриә концерты үткәрелә\n10:31, 5 декабря 2013 Йәмғиәт\nӨфөлә ауырыу балаларға ярҙамға хәйриә концерты үткәрелә Фото: Олег Яровиков\n5 декабрҙә Башҡорт дәүләт филармонияһында Ҙур театр йондоҙҙары Алина Яровая (сопрано), Василий Ладюк (баритон), Петр Дмитриев (фортепиано) һәм джаз музыкаһы оҫталары — A'cappella ExpreSSS төркөмө һәм Олег Кирәев (саксофон) ҡатнашлығында хәйриә концерты үткәрелә.\n«Классика һәм джаз» концертын «Мәрхәмәт» хәйриә фонды ойоштора.\n«Башинформ» агентлығында үткән матбуғат конференцияһында проектты ойоштороусылар хәбәр итеүенсә, 2 меңдән 8 мең һумға тиклем торған концертҡа билеттар бер аҙна эсендә һатылып бөттө. Сығыштан төшкән аҡсаларҙы «Мәрхәмәт» фонды ауыр сирле балаларҙы дауалауға йүнәлтәсәк. Фонд президенты Айгөл Гәрәева әйтеүенсә, «беренсе сиратта ярҙам Башҡортостандың өс бәләкәй кешеһенә күрһәтеләсәк. Һирәк генетик сир — тубероз склерозы менән яфаланыусы 12 йәшлек Артем Сәйетовҡа Америка клиникаһында тикшеренеү үтергә кәрәк; бер йәшлек Мәҙинә Солтанованы Екатеринбург клиникаһында операцияға көтәләр — ҡыҙыҡайҙың аңҡауы ярыҡ; антибиотиктарҙы артыҡ биреү арҡаһында һаңғырау булып ҡалған дүрт йәшлек Амалия Сәләхетдиноваға ике ишетеү аппараты кәрәк».\n— Балаларға ярҙам итеү еңелдән түгел, ләкин быны кемдер эшләргә тейеш бит, — тине «Мәрхәмәт» фондының Попечителлек советы рәйесе Гөлшат Хәмитова.\nБыл фонд ойошторған дүртенсе мәрхәмәтлек концерты. 40-тан ашыу бала Рәсәй клиникаларында ҡиммәтле дауаланыу үтте.\n«Беҙ йөрәк тауышына ҡолаҡ һалырға саҡырҙыҡ, концерттың исеме лә шунан – «Йөрәк тауышына ҡолаҡ һал», — тине Гөлшат Хәмитова\n«Был уникаль концерт, бер көндә беҙ классиканы ла, джазды ла берләштерәсәкбеҙ, — тине билдәле джазмен, Башҡортостандың халыҡ артисы Олег Кирәев. — Музыканттар был хәйриә кисәһендә сығыш яһарға шатланып риза булды».\nКонцерт программаһына ярашлы ябыҡ аукцион планлаштырылған, унда 10 лот сығарыласаҡ. Аукциондан алынған бөтә аҡса «Йөрәк линияһы» программаһы буйынса балаларҙы дауалауға йүнәлтеләсәк.\nКонцерт 19 сәғәттә башлана.


Архив газеты "Йәшлек" » Страница 233\nҺорауына күрә яуабы йәки Һәр кемдең ышанысы үҙенсә Әҙәбиәт » Хикәйә\nАҡыл эйәһенән берәү: «Алла бармы?» – тип һорай. Аҡыл эйәһе: «Эйе!» – ти. Шул уҡ көндө икенсе берәүҙең шул уҡ һорауына ул: «Юҡ!» – тип яуап бирә. Ә кискеһен өсөнсө берәүҙең шундай уҡ һорауына аҡыл эйәһе шымып ҡала һәм яуап урынына һуҡ бармағын күккә күтәрә.\nБыларҙың бөтәһен дә уҡыусыһы күреп, ишетеп тора һәм төн еткәс:\n– Хөрмәтле уҡытыусым, мин бер нисек тә йоҡоға китә алмайым. Әйтсе, ни өсөн һин бер үк һорауға өс төрлө яуап бирҙең? – ти.\nДОСААФ йәнә «терелә» Яңылыҡтар\nОшо көндәрҙә был туралағы Хөкүмәт ҡарары үҙ көсөнә инде. Ойошманың төп маҡсаты – булған матди-техник базала буласаҡ һалдаттарҙы әрмегә әҙерләү. Совет осоронан алып күптәргә таныш булған ойошманың статусы ла үҙгәреш кисерәсәк: ул йәмәғәт ойошмаһынан йәмәғәт-дәүләт ойошмаһына әүерелә. Күҙәтеүсе советына Оборона, Мәғариф һәм фән, Иҡтисади үҫеш, Спорт министрлыҡтары вәкилдәре инәсәк. Ҡарарға ярашлы, 2010 йылдың 1 июленә тиклем ДОСААФ-тың 2020 йылға тиклем эшмәкәрлек программаһы төҙөлөргә тейеш. РФ Хөкүмәте ойошма иңенә һалған туғыҙ мәсьәләнең дүртеһе Рәсәй егеттәрен әрме хеҙмәтенә әҙерләүҙе күҙ уңында тота. Улар араһында – авиаучилище курсанттарын әҙерләү. Бынан тыш, ДОСААФ һәләкәттәр, авариялар һәм төрлө афәттәр эҙемтәләрен бөтөрөүҙә лә ҡатнашырға тейеш.\nЯңыртылған ойошмаға РОСТО ҡарамағында булған барлыҡ матди-техник база тапшырыла.\nҺалҡында автомобилде нисек ҡабыҙырға? Яңылыҡтар\nҺуңғы йылдарҙа климаттың температура рекордын ҡуйыуы, ҡыштарҙың үтә лә һалҡын килеүе ер шарының йылыныуы тураһындағы теорияларҙың тик фараз булып ҡына ҡалыуын билдәләне. Бындай ҡыш күп водителдәр өсөн, әлбиттә, ҙур уңайһыҙлыҡтар, мәшәҡәттәр тыуҙыра. Бигерәк тә термометрҙың 20 градустан түбәнерәк төшөүе асыҡта һәм йылытылмаған гаражда торған автомобилдәрҙе иртән тоҡандырыуҙы ҙур яфаға әйләндерә. Һалҡын көндә автомобилде еңел һәм артыҡ мәшәҡәтһеҙ ҡабыҙыу, эшкә йылы машинала барып етеү өсөн нимә эшләргә кәрәк?\nАвтомобилде тоҡандырыр алдынан электр ҡулланыусы барлыҡ приборҙың – фараларҙың, магнитоланың, артҡы быяланы иретеүсе системаның, йылытыу вентиляторының һүндерелгән булыуын тикшерегеҙ. Һалҡында оҙаҡ ултырған автомобилдең аккумуляторы ла «өшөй». Шуға ла уның электролитын ебетеп ебәреү маҡсатында 10 – 20 секундҡа фараларҙы тоҡандырырға кәрәк. Әгәр машина төн буйына урамда торһа, моторҙағы майҙы сайҡатып ебәреү өсөн тәүҙә стартерҙы 35 секунд тирәһе эшләтегеҙ.\nТимер бонус Яңылыҡтар\nБыл документҡа индерелгән һуңғы үҙгәрештәргә ярашлы, йәше 10 йылдан ашҡан автомобилдәрҙе утилгә тапшырыу 2010 йылдың 8 мартынан 1 ноябргә тиклем илебеҙҙең барлыҡ төбәктәрендә лә үтәсәк. Ошо хаҡтағы программаны яңыраҡ РФ Хөкүмәте Премьер-министры Владимир Путин раҫланы ла инде. Уны тормошҡа ашырыу ил бюджетына 11 миллиард һумға төшәсәк. Алдан хәбәр ителгәнсә, иҫке машинаны тапшырған өсөн бирелгән сертификатты яңы автомобиль һатып алғанда файҙаланырға мөмкин буласаҡ. Һәр иҫке «тимер ат» өсөн дәүләт 50 мең һум аҡса түләргә әҙер. Тағы ла 1 миллиард һумды машиналар менән сауҙа итеүселәр металл һыныҡтарын утилгә тапшырыу пункттарына алып барғандағы сығымдарын ҡаплау өсөн аласаҡ. Яңы тәжрибәне ойоштороу сығымдарына 50 миллион һум аҡса бүлеү ҡаралған.\nШулай итеп, Рәсәйҙә дәүләт иҫәбенә яңы автомобилдәрҙе һатып алғанда бонустар менән 199 мең кеше үҙен бәхетле итә аласаҡ.\nИке йәш медик-егет һөйләшә:\n– Мин отоларинголог булырға булдым, – ти береһе.\n– Әгәр ҙә һин, ысынлап та, тормошта уңышҡа ирешәм тиһәң, иң яҡшыһы теш табибына уҡы, – ти икенсеһе. – Үҙең уйлап ҡара, һинең буласаҡ пациенттарыңдың берәр генә тамағы, берәр генә танауы һәм икешәр генә ҡолағы. Уның ҡарауы, 32 теше бар!\nБар доньяны шаулатып... Мәҙәниәт\nЫсын мәғәнәһендә тарихи ваҡиға! 11 ғинуарҙа донъяның иң күренекле театры – Миландың «Ла Скала» сәхнәһендә данлыҡлы яҡташыбыҙ Илдар Абдразаҡовтың соло концерты үтте. Ике сәғәт буйы дауам иткән тамашаның төп үҙенсәлеге – опера арияларынан тыш, башҡорт халыҡ йырҙары яңғырауында. Хәбәр итеүебеҙсә, бас тауышлы йырсы был концертында аһәңле, ғәжәйеп моңло башҡорт халыҡ йырҙарын ҡурай (!) моңо оҙатыуында башҡарып, донъяның төрлө ҡитғаларынан йыйылған барса халыҡты таң ҡалдырған. Юғары сәнғәтте нескә тойған әллә күпме тамашасы сығышты бөйөк сәнғәт (!) тип ҡабул иткән.\nСуверенитет яулау менән «яу» бөтмәне Башҡортостан, Сәйәсәт\n1990 йылдың 11 октябре, Башҡортостандың дәүләт суверенитеты тураһында декларация ҡабул ителгән көн, хәҙер Республика көнө булараҡ билдәләнә. Үҙаллылыҡ яулауын-яуланыҡ, әммә хәл итәһе мәсьәләләр бының менән генә бөтмәне, киреһенсә, хатта ҡатмарлашҡандай ҙа тойолдо. Кемдәргәлер Башҡортостан Республикаһының бойондороҡһоҙлоҡҡа ынтылышы оҡшаманы, әлбиттә. Үҙәк тә оҙаҡ ваҡыт суверенитетты таныманы, тиергә лә мөмкин. Һәр хәлдә башҡорт йәмәғәтселегенә яңы башланған 1991 йылда башҡараһы эштәр етерлек булды. Матбуғат баҫмалары, шул иҫәптән «Йәшлек» тә сәйәси ваҡиғаларҙы объектив яҡтыртырға тырышты. Шул йылдағы йәшәйешкә байҡау яһағанда был асыҡ күренә (өҙөктәр үҙгәртелмәйенсә бирелә).\nКире ҡайтырға << 1 229 230 231 232 233 234 235 236 237 796 >> Киләһе бит


Араҡы шешәһен яндырыу акцияһы, йәки Ваҡыт ағышын туҡтатып\nБарыһы ла киләсәккә ынтыла. Тик ҡайһы берҙә ваҡытты туҡтатып , үткәнгә баһа биреүҙе лә онотмаҫҡа кәрәк. Бөгөн быны эшләү ҡыйынлыҡ тыуҙырмай, видеокамераға төшөрөлгән кадрҙарға күҙ һ алыу ҙа етә. Ә беҙҙең оләсәй һәм олатай ваҡыттарында көн геройы булып ғәли йәнәптәре фотограф иҫәпләнгән. Уның хеҙмәт\nемештәре бөгөн БР Милли музейының ике залын биләй. Бында профессиональ фотографтарҙың да, фотоға төшөрөү һөнәре менән эш араһында ғына булышыусыларҙың да һүрәттәре бар.\nУлар барыһы ла тигеҙ дәрәжәлә ҡиммәтле, сөнки беҙгә тағы бе р тапҡыр Өфө тарихына күҙ һалырға мөмкинселек бирә. Оҙон күлдәк, ҡупшы эшләпә кейгән, ҡояш нурҙарынан һаҡлаусы ҡулсатыр тотҡан ҡылансыҡ 19 быуат ҡатын- ҡыҙҙары, фрак кейгә н джентльмендары Видинеев паркы буйлап ашыҡмай ғына йөрөштөрә. Был турала уҡығаныбыҙ бар, әлбиттә, тик уларҙы\nүҙебеҙҙең Өфө урамдарында күҙ алдына килтереүе нисектер ауырыраҡ. Күңелле ял итеүҙәрҙән тыш ҡатын - ҡыҙҙар файҙалы\nэшмәкәрлек менән дә шөғөлләнгән. Туберкулез менән ауырыусылар өсөн средство йыйғандар, бының өсөн махсус рәүештә ромашка көнө булдырылған.\nФотографиялар буйынса фекер йөрөткәндә, өфөлөләрҙе 19 быуатта алкоголизм борсомаған, ул егерменсе быуатта ғына сәскә ата. 80 - се йылдарҙа илебеҙҙә, билдәле булыуынса,\nалкоголизмға ҡаршы кампаниялар ойошторола. Был эштән\nөфөлөләр ҙә ситтә ҡалмай һәм ... араҡы шешәһен яндырыу буйынса акциялар үткәрелә.\n20 быуатта төшөрөлгән фотоларҙа митинг, төҙөлөштәр ҙә һүрәтләнә. Бына, мәҫәлән, 1959 йылда Дуҫлыҡ Монументын асыу,\nМәжит Ғафури исемендәге Башҡорт академия драма театры,\n"Победа" кинотеатры төҙөлөштәре. Митингыларға килгәндә, 1945 йылда Бөйөк Ватан һуғышында фашист илбаҫарҙарын еңеү уң айы менән төшөрөлгән фотолар айырыуса ҡиммәт.\nФотоларҙа билдәле йөҙҙәрҙе лә күрергә мөмкин - Рудольф Нуреев, Муса Гәрәев, Борис Домашников. Светлана Гармстың портреты иғтибарҙы йәлеп итә, ул - Башҡортстан ҡатын - ҡыҙҙа ры араһында еңел атлетика буйынса тәүге спорт мастеры, СССР һәм РСФСР чемпионкаһы. Ул 1956 йылда 21 йәшендә Мәскәүҙә олимпия уйындары алдынан саҡырылған йыйында һәләк була.\nФотокүргәҙмәлә ҡуйылған һүрәттәрҙән тыш фотокамералар коллекцияһы менән дә танышырға мөмкин.


Яңылыҡтар таҫмаһы » Страница 295 » "Йәшлек" гәзите\nГазета "Йәшлек" » Яңылыҡтар таҫмаһы » Страница 295\nТаджикстанда хеҙмәт иткәндәргә льгота буласаҡ\nЯңылыҡтар таҫмаһы // 5-05-2011, 19:28\n"Ветерандар тураһында" законға үҙгәрештәр индерелә...\nБензинга хакты кем арттыра?\nЯңылыҡтар таҫмаһы // 5-05-2011, 18:43\nФедераль монополияға ҡаршы хеҙмәт (ФАС) Рәсәйҙең ҡайһы бер ҡалаларында бензин дефициты барлыҡҡа килеүе нефть компанияларының законһыҙ эш итеүенән пәйҙа булған тип иҫәпләй....\nИшле гаилэ тракторлы булды\nЯңылыҡтар таҫмаһы // 5-05-2011, 18:42\nУчалы районында 10 балалы ғаиләгә БР Президенты Р.Хәмитов исеменән трактор тапшырылды....\nӨфөлә лә педофилдар бар!\nЯңылыҡтар таҫмаһы // 5-05-2011, 18:38\nӨфө ҡалаһының Октябрь районы суд приставы Максим Коваленко эштән һуң өйөнә ҡайтып барған. Бер өй тапҡырынан үтеп барғанда баланың йәнтәслимгә ҡысҡырған тауышын ишетеп ҡала - ҡыҙ бала ярҙам һорап яр һала....\nҠытай утрауҙары ҡуртымға бирелә\nЯңылыҡтар таҫмаһы // 5-05-2011, 18:34\nҠытай власы Ҡытай Халыҡ Республикаһы милке тип һаналған утрауҙарын ярты быуатлыҡ ҡуртымға бирергә йыйына. Дәүләт океанография идаралығы әле кеше аяғы баҫмаған 176 уртауҙың исемлеген төҙөгән, нәҡ ошо ҡоро ер киҫәктәре үҙ хужаларын көтә лә инде. Был утрауҙар айырым һаҡланылыусы милли территориялар исемлегенә инмәгән.\n«Башҡортостан» дәүләт телерадиокомпанияһында яңы директор\nЯңылыҡтар таҫмаһы // 5-05-2011, 18:29\nҒәлим яҡупов 1972 йылда Өфөлә тыуған, БДУ-ның филология факультетын тамамлаған. Журналист эшмәкәрлеген «Толпар» КТРК-һында мәғлүмәттәр хеҙмәтендә башлаған. Бер нисә йыл «Башҡортостан» дәүләт телерадиокомпанияһының яңылыҡтар хеҙмәтен етәкләгән, аҙаҡ генераль директор урынбаҫары булып эшләгән.\n2004 йылда - «Новосибирск» дәүләт телерадиокомпанияһы» федераль дәүләт предприятиеһының «Новосибирск» компанияһын, «Новосибирск» бөтә Рәсәй телерадиокомпанияһы» федераль дәүләт телерадиокомпанияһы филиалын етәкләгән. 2007 йылда ул Өфөгә ҡайта һәм «Башҡортостан» дәүләт телерадиокомпанияһы директоры урынбаҫары вазифаһын башҡара....\n"Арғымаҡ" концертҡа саҡыра!\nЯңылыҡтар таҫмаһы // 5-05-2011, 17:50\nХалыҡ-ара конкурстар лауреаты, популяр этно-рок төркөмө 19 майҙа Нефтселәр мәҙәниәт һарайында үтәсәк соло концертына саҡыра. Талантлы егеттәр һәм ҡыҙҙар сәнғәт һөйөүселәрҙе матур йырҙары, үҙенсәлекле башҡарыу өҫталығы менән һөйөндөрәсәк....\nЙома көнө тонировка буйынса рейдҡа Гилмитдинов Динар үҙе сыҡҡан ине\nЯңылыҡтар таҫмаһы // 5-05-2011, 15:37\nЙома, 29 апрель көнө, Өфөлә тонировка буйынса рейдҡа республикабыҙҙың ГИБДД хеҙмәте Гилмитдинов Динар үҙе сыҡҡан ине. Беҙ уны Дуҫлыҡ Монументы туҡталышы янында күрҙек. Унан башҡа Монумент туҡталышы янында 30-40 ГИБДД хеҙмәткәрҙәре һәм телевидение хеҙмәткәрҙәре бар ине. Ҡара тонировкаһы булған һәр машианы туҡтаттылар, әлеге закон буйынса алғы тәҙерәне тонировакалаған өсөн штраф бирелә һәм тонировканы сисәү ҡарала. Шуға күрәлә инде, был рейдты машина йөрөтөүселәр "Бик ҡаты тонировкаға ҡаршы рейд" тип атанылар. Рейд ваҡытында монумент янында хәтәр генә тығын да барлыҡҡа килде....\nҮткән аҙнала БСТ директоры Ибрагимова эшенән бушатылды\nЯңылыҡтар таҫмаһы // 4-05-2011, 14:40\nҮткән аҙнала БСТ директоры Ибрагимова эшенән китте. Элемтә министры Борис Мелкоедов БСТ ла планерка ваҡытында әйтеүенсә, Гүзәл Мөхәмәт ҡыҙы һауығып сығыу менән контракты өҙөү юлы менән эштән бушатылды. Хәҙәрге көндә ваҡытлыса директор вазифаһын Фәнүр Йәғәфәров башҡара. Ошо араларҙа яңы БСТ ға директор тәғәйенләнәсәк....\nҠырмыҫкалы районында - яңы башлыҡ\nЯңылыҡтар таҫмаһы // 4-05-2011, 14:00\nҠырмыҫҡалы районына 29 апрельдә район хакимиәте башлығы итеп Фәнзил Сыңғызов тәғәйенләнде. Ул элек хөкүмәттә эшләр алдынан Ҡырмыҫҡа районында мәктәптә уҡытыусы, директор булып, РУНО ла мөдир булып эшләгән....\nАртҡа 1 ... 291 292 293 294 295 296 297 298 299 ... 319 Алға